Γεώργιος Αλέξανδρος του Μεκλεμβούργου-Στρέλιτς (τιτουλάριος)

Ο Γεώργιος Αλέξανδρος (γερμ. Georg Alexander Herzog zu Mecklenburg, 27 Αυγούστου 1921 - 26 Ιανουαρίου 1996) του Οίκου του Μεκλεμβούργου ήταν επικεφαλής του κλάδου του Μεκλεμβούργου-Στρέλιτς (1963-1996). 

 Νεανική ζωή 
Ο Γεώργιος Αλέξανδρος Ανδρέας Κάρολος Μιχαήλ Πέτρος Φίλιππος Ιγνάτιος Μαρία γεννήθηκε στη Νίκαια της Γαλλίας, ως το πρώτο παιδί και ο πρώτος γιος του Γεωργίου του Μεκλεμβούργου, Κόμη του Κάρλοβ, και της Ιρίνα Μιχαήλοβνα Ραέβσκαγια. Ο πατέρας του ανέλαβε τον τίτλο του δούκα του Μεκλεμβούργου-Στρέλιτς με την προσφώνηση της Γαληνοτάτης Υψηλότητας, μετά την υιοθεσία του από τον επικεφαλής του κλάδου του Μεκλεμβούργου-Στρέλιτς και θείο του, Κάρολο Μιχαήλ του Μεκλεμβούργου-Στρέλιτς. Η υιοθέτηση του τίτλου επιβεβαιώθηκε από τον επικεφαλής του Αυτοκρατορικού Οίκου της Ρωσίας, Κύριλλο Βλαδιμήροβιτς, στις 18 Ιουλίου 1929, και αναγνωρίστηκε στις 23 Δεκεμβρίου από το Φρειδερίκο Φραγκίσκο Δ΄ του Μεκλεμβούργου-Σβερίν. 

Με το τέλος του Καρόλου Μιχαήλ στις 6 Δεκεμβρίου 1934, ο Γεώργιος τον διαδέχθηκε ως επικεφαλής του μεγάλου δουκικού κλάδου του Μεκλεμβούργου-Στρέλιτς, και έτσι ο Γεώργιος Αλέξανδρος έγινε διάδοχος. Η μεγάλη δουκική οικογένεια έζησε στο Κάστρο Ρέμπλιν στο Μεκλεμβούργο, μέχρι που αυτό καταστράφηκε σε πυρκαγιά τον Απρίλιο του 1940. Κατά τη διάρκεια του Β΄ Παγκοσμίου Πολέμου, τόσο ο Γεώργιος Αλέξανδρος, όσο και ο πατέρας του, φυλακίστηκαν από τη Γκεστάπο για ένα διάστημα.

 Μετά το Β΄ Παγκόσμιο Πόλεμο 
Ο Γεώργιος Αλέξανδρος σπούδασε νομικά στο Φράιμπουργκ, πριν ολοκληρώσει τις σπουδές του στον τραπεζικό τομέα. Στις 18 Δεκεμβρίου 1950 ο τίτλος του πατέρα του επικυρώθηκε από τον Οίκο του Μεκλεμβούργου-Σβερίν, και στη συνέχεια έλαβε την προσφώνηση της Υψηλότητας,  ενώ επιβεβαιώθηκε και η ιδιότητά του ως επικεφαλής του κλάδου του Μεκλεμβούργου-Στρέλιτς.  Ταυτόχρονα, καταργήθηκε ο τίτλος του κόμη του Κάρλοβ. Ο Γεώργιος Αλέξανδρος έζησε για ένα διάστημα στην Ιρλανδία, όπου διαχειριζόταν διάφορα ακίνητα. Επιστρέφοντας στη Γερμανία, πέρασε 20 χρόνια εργαζόμενος για μία διαφημιστική εταιρεία. 

Στις 6 Ιουλίου 1963 διαδέχθηκε τον πατέρα του ως επικεφαλής του μεγάλου δουκικού κλάδου του Μεκλεμβούργου-Στρέλιτς.  Το 1990 μετακόμισε στο Μεκλεμβούργο, και του παραχωρήθηκε από την τοπική αυτοδιοίκηση ένα διαμέρισμα στην πρώην μεγάλη δουκική κατοικία του Κάστρου Μίροβ και συμμετείχε στην ανακαίνισή του.  Ο Γεώργιος Αλέξανδρος απεβίωσε στο Μίροβ σε ηλικία 74 ετών, και τον διαδέχθηκε ως επικεφαλής του μεγάλου δουκικού κλάδου ο γιος του, Μπόρβιν.

 Οικογένεια 
Ο Γεώργιος Αλέξανδρος νυμφεύτηκε στο Ζίγκμαρινγκεν την Ιλόνα της Αυστρίας με πολιτικό γάμο στις 20 Φεβρουαρίου 1946, και ακολούθησε θρησκευτική τελετή στις 30 Απριλίου. Η Ιλόνα ανήκε στον ουγγρικό παλατινό κλάδο του Οίκου των Αψβούργων-Λωρραίνης, και ήταν εγγονή του Ιωσήφ Αυγούστου της Αυστρίας. Ο Γεώργιος Αλέξανδρος και η Ιλόνα απέκτησαν τέσσερα παιδιά, πριν πάρουν διαζύγιο στις 12 Δεκεμβρίου 1974:
 Ελισάβετ Χριστίνα (γενν. 1947), παντρεύτηκε τον Άλαρντ, Κόμη φον ντεμ Μπούσσε-Ίππενμπουργκ (γενν. 1947) πολιτικά στις 15 Νοεμβρίου 1974 στο Λύντενσαϊντ, και θρησκευτικά στις 3 Μαΐου 1975 στο Κάστρο Χοεντσόλλερν. Απέκτησε έναν γιο και δύο κόρες. Διαζεύχθηκε στις 15 Δεκεμβρίου 1997.
 Μαρία Αικατερίνη (γενν. 1949), παντρεύτηκε τον Βόλφγκανγκ φον Βάσιελεβσκι (γενν. 1951) πολιτικά στις 17 Μαρτίου 1978 στη Βόννη, και θρησκευτικά στις 15 Ιουλίου στο Μπήνγκεν. Απέκτησε δύο τέκνα.
 Ειρήνη (γενν. 1952), παντρεύτηκε τον Κονσταντίν Χάρμσεν (γενν. 1954) το 1980, απέκτησε δύο παιδιά.
 Γεώργιος Μπόρβιν Φρειδερίκος Φραγκίσκος Κάρολος Στέφανος Κορράδος Ουμβέρτος Μαρία (γενν. 1956), τιτουλάριος Μέγας Δούκας του Μεκλεμβούργου-Στρέλιτς, ως ο τωρινός επικεφαλής του κλάδου του Μεκλεμβούργου-Στρέλιτς. Νυμφεύτηκε την Άλικε Βάγκνερ (γενν. 2 Αυγούστου 1959) στο Χίντερτσαρτεν πολιτικά στις 24 Δεκεμβρίου 1985, και θρησκευτικά στις 19 Ιουλίου 1986. Απέκτησε τρία παιδιά.

Πρόγονοι

 Αναφορές σε πηγές 



Παραπομπές

 Εξωτερικοί σύνδεσμοι 
 Δούκας Γκέοργκ Αλεξάντερ | Οίκος του Μεκλεμβούργου-Στρέλιτς Archived

Κατηγορία:Οίκος του Μεκλεμβούργου
Κατηγορία:Ιππότες της Μάλτας